«Gjennom sine frodige og fantasifulle eventyr har forfatteren Margit Sandemo skapt stor leselyst hos det norske folk. Det er mange som forteller at det var «Sagaen om Isfolket» som for alvor åpnet dørene til litteraturens verden på åttitallet. Siden den gang har det kommet flere bokserier og enkeltstående romaner. Margit Sandemo har en stor tilhengerskare–og hun er minst like populær i Sverige og på Island som hun er i Norge». –Sandemo var åpen om at hun som barn ble utsatt for seksuelle overgrep og vold, noe hun også skrev om i bøkene sine. Hun var en av de første som åpent fortalte at hun hadde blitt voldtatt. At hun også skrev om voldtekt i Sagaen om Isfolket gjorde at mange av dem som var utsatt for samme skjebne følte at hun skrev om dem. Hun var veldig opptatt av at voldtektsforbrytere skulle få sin straff, noe som gjorde at hun knyttet leserne enda tettere til seg.